CELEX: C2005/115/29
Language: el
Date: 2005-05-14 00:00:00
Title: Υπόθεση C-136/05: Προσφυγή της Επιτροπής των Ευρωπαϊκών Κοινοτήτων κατά του Μεγάλου Δουκάτου του Λουξεμβούργου, που ασκήθηκε στις 22 Μαρτίου 2005

14.5.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 115/16
            
         Προσφυγή της Επιτροπής των Ευρωπαϊκών Κοινοτήτων κατά του Μεγάλου Δουκάτου του Λουξεμβούργου, που ασκήθηκε στις 22 Μαρτίου 2005
   (Υπόθεση C-136/05)
   (2005/C 115/29)
   Γλώσσα διαδικασίας: η γαλλική
   Η Επιτροπή των Ευρωπαϊκών Κοινοτήτων, εκπροσωπούμενη από τους Enrico Traversa και Denis Martin, με τόπο επιδόσεων στο Λουξεμβούργο, άσκησε στις 22 Μαρτίου 2005 ενώπιον του Δικαστηρίου των Ευρωπαϊκών Κοινοτήτων προσφυγή κατά του Μεγάλου Δουκάτου του Λουξεμβούργου.
   Η Επιτροπή των Ευρωπαϊκών Κοινοτήτων ζητεί από το Δικαστήριο:
   
               —
            
            
               να διαπιστώσει ότι το Μεγάλο Δουκάτο του Λουξεμβούργου παραλείποντας να λάβει τα μέτρα που συνεπάγεται η εκτέλεση της αποφάσεως του Δικαστηρίου της 6ης Μαρτίου 2003 στην υπόθεση C-478/01 σχετικά με την υποχρέωση των πρακτόρων διπλωμάτων ευρεσιτεχνίας να διορίσουν ως αντίκλητο ειδικό πληρεξούσιο κατά την παροχή υπηρεσιών, παρέβη τις υποχρεώσεις που υπέχει από τα άρθρα 49 και 10 ΕΚ,
            
         
               —
            
            
               να υποχρεώσει το Μεγάλο Δουκάτο του Λουξεμβούργου να καταβάλει στην Επιτροπή ως χρηματική ποινή το ποσό των 9100 ευρώ ανά ημέρα καθυστερήσεως στην εκτέλεση της αποφάσεως στην υπόθεση C-478/01 από την ημερομηνία δημοσιεύσεως της αποφάσεως στην παρούσα υπόθεση μέχρι την ημέρα εκτελέσεως της αποφάσεως στην υπόθεση C-478/01,
            
         
               —
            
            
               να καταδικάσει το Μεγάλο Δουκάτο του Λουξεμβούργου στα δικαστικά έξοδα
            
         Ισχυρισμοί και κύρια επιχειρήματα:
   Στην απόφαση της 6ης Μαρτίου 2003 στην υπόθεση C-478/01 το Δικαστήριο αποφάσισε ότι:
   
      «Το Μεγάλο Δουκάτο του Λουξεμβούργου, λαμβανομένης υπόψη της υποχρεώσεως των πρακτόρων διπλωμάτων ευρεσιτεχνίας να διορίζουν ως αντίκλητο ειδικό πληρεξούσιο κατά την παροχή υπηρεσιών και λαμβανομένου υπόψη του γεγονότος ότι η Λουξεμβουργιανή Κυβέρνηση δεν παρείχε πληροφοριακά στοιχεία σχετικά με τις ακριβείς προϋποθέσεις εφαρμογής των άρθρων 85, παράγραφος 2, του νόμου της 20ής Ιουλίου 1992, περί τροποποιήσεως του καθεστώτος των διπλωμάτων ευρεσιτεχνίας, και 19 και 20 του νόμου της 28ης Δεκεμβρίου 1988, περί κανονιστικής ρυθμίσεως της προσβάσεως στα επαγγέλματα του βιοτέχνη, του εμπόρου, του βιομηχάνου καθώς και σε ορισμένα ελεύθερα επαγγέλματα, παρέβη τις υποχρεώσεις που υπέχει αντίστοιχα από τα άρθρα 49 ΕΚ και 10 ΕΚ.»
   
   Σύμφωνα με τη διαδικασία του άρθρου 228 ΕΚ, η Επιτροπή, με επιστολή της 19ης Δεκεμβρίου 2003 επισήμανε στο Μεγάλο Δουκάτο του Λουξεμβούργου την ανάγκη να συμμορφωθεί προς τις υποχρεώσεις που απορρέουν από την απόφαση του Δικαστηρίου στην υπόθεση C-478/01 και κάλεσε το κράτος αυτό να υποβάλει τις παρατηρήσεις του εντός δύο μηνών.
   Δεδομένου ότι η Επιτροπή δεν έλαβε απάντηση στην επιστολή αυτή κοινοποίησε στις 9 Ιουλίου 2004 αιτιολογημένη γνώμη στις λουξεμβουργιανές αρχές.
   Απάντηση δεν δόθηκε ούτε στην αιτιολογημένη γνώμη.
   Δεδομένου ότι οι λουξεμβουργιανές αρχές δεν απάντησαν ούτε στην προειδοποιητική επιστολή ούτε στην αιτιολογημένη γνώμη που τους επέδωσε η Επιτροπή είναι αναμφισβήτητο ότι δεν έχουν λάβει μέχρι στιγμής τα αναγκαία μέτρα για τη συμμόρφωση με την απόφαση στην υπόθεση C-478/01.
   Σύμφωνα με το άρθρο 228 ΕΚ, δεύτερο εδάφιο, δεύτερη παράγραφος, δεύτερη φράση, η Επιτροπή προσδιορίζει με την προσφυγή το ύψος του κατ' αποκοπή ποσού της χρηματικής ποινής που οφείλει να καταβάλει το κράτος μέλος και το οποίο κρίνει κατάλληλο για την περίπτωση.
   Εν προκειμένω, η Επιτροπή φρονεί ότι στη σοβαρότητα και τη διάρκεια της παράβασης αρμόζει χρηματική ποινή 9 100 ευρώ ημερησίως λαμβανομένης υπόψη και της ανάγκης να δοθεί σ' αυτή τη χρηματική ποινή το αναγκαίο αποτρεπτικό αποτέλεσμα.